Middelsee

De Middelsee (ok Bordine oder Borndiep) weer de Münn vun den Boorne-Stroom in de Provinz Fryslân in de Nedderlannen. De Middelsee lä as een Föörd twuschen de beiden Landstreeken Westergoa un Eastergoa. In'n Süden reck se hen bit nah Sneek, wat up den Diek vun de Middelsee boot wurrn is. 

In den Loop vun de Tiet is de Middelsee jümmers mehr vullmoddert mit Slick un Potten. Dat Land, dat so tostann kamen is, warrt Nije lannen nömmt. Dor gifft dat ok dat freesche Dorp Nijlân. An de Steed, wo dormals de Middelsee ween is, gifft dat hüdigendags noch man wenig Dörper. De fruchtbaar Seeklei is to'n groden Deel later as Weidelann bruukt wurrn. Hüdigendags is de Grenz twuschen Eastergoa un Westergoa in dat Polderland blooß noch een lüttje Beeke, de Swette, de vun Sneek nah Leeuwarden flutt. Fröher güng se bit nah den Anfang vun It Bilt. Vun dat 15. Johrhunnert af an weer de Middelsee man bloß noch een Bucht in de Noordküst vun West-Freesland. Dor is denn in dat 16. Johrhunnert vunwegen dat Inpoldern de Trechter vun den Landstreek It Bilt vun wurrn. Düsse Trechter folgt noch just de Form vun de vörmalig Münnen vun de Middelsee.

Fudder histoorsche Naams för de Middelsee sünd: Bordaa, Borndiep, Boerdiep, Bordena, Bordine.

Kategorie:Provinz Freesland
Kategorie:Bucht
Kategorie:Gifft dat nich mehr